הוועדה לקידום מעמד האישה ולשוויון מגדרי, כנסת 20, פרוטוקול מספר 168, 2017-05-24 10:00

עאידה תומא סלימאן: בוקר טוב.

עאידה תומא סלימאן: אני פותחת את ישיבת הוועדה לקידום מעמד האישה ולשוויון מגדי.

עאידה תומא סלימאן: על סדר-היום: תחקיר ערוץ 10 – אפליית מחפשות עבודה העוטות חיג'אב ברשתות הפארם.

עאידה תומא סלימאן: אני מדגישה שהדיון בא לפי בקשתו של חבר הכנסת איימן עודה, שתכף גם כן יצטרף אלינו.

עאידה תומא סלימאן: אני מקווה שהוא יגיע כדי לתת לו לפתוח את הדיון.

עאידה תומא סלימאן: למרות שהבקשה היתה ישירה, בלי הפרוצדורה של בקשה לדיון מהיר שעובר דרך הנשיאות בכנסת, שמאושר או שלא מאושר, אני מייד נעניתי לבקשתו של חבר הכנסת איימן עודה, כי אני בעצמי, אחרי שראיתי את התחקיר שהתקיים בערוץ 10 הייתי מודאגת מהמצב.

עאידה תומא סלימאן: אני לא אומרת שהייתי מופתעת ולא דברים אחרים, אבל הייתי מודאגת כי זה נפל אצלי על עוד מקרים של נשים שכבר הביעו בפני את העניין.

עאידה תומא סלימאן: רק לפני שבועיים אני וגברת יפה סולימני השתתפנו בשולחן עגול בעיר טייבה, שהתייחס לאכיפת חוקי עבודה.

עאידה תומא סלימאן: נאמר שם על-ידי נשים, כחלק מהתלונות, הן אמרו שהרבה פעמים הן סובלות מאפליה ואי קבלה לעבודה על רקע היותן לובשות חיג'אב.

עאידה תומא סלימאן: בתלונות האלה לא התייחסו לסופרפארם או למקומות עבודה ספציפיים.

עאידה תומא סלימאן: אני חייבת גם כן להדגיש, שבמקרים שאני מכירה, התלונה היתה גם נגד מעסיקים ערבים.

עאידה תומא סלימאן: כלומר, זה לא רק שמעסיקים באופן כללי, אלא לצערי הרב גם יש מקרים של מעסיקים ערבים, שחושבים שאולי זה לא רפרזנטטיבי.

עאידה תומא סלימאן: אולי הם חושבים שכך הם נראים יותר מודרניים, אני לא יודעת מה בדיוק.

עאידה תומא סלימאן: אני לא מנסה להצדיק כי אין הצדקה.

עאידה תומא סלימאן: אין הצדקה בכלל לאפליה כנגד כל קבוצה בגלל שייכות דתית, עדתית, מין, או כל שייכות שהיא.

עאידה תומא סלימאן: אני רוצה גם להזכיר שבסקר הרגשת הביטחון שעשתה הוועדה לרגל יום האישה הבינלאומי בשנת 2016, אחד הממצאים הבולטים היו, שיש שתי קבוצות שדיברו על הרגשת אפליה במקומות עבודה או בקבלה לעבודה על רקע חזותם.

עאידה תומא סלימאן: זה היה הנשים הערביות וזה היה הגברים החרדים.

עאידה תומא סלימאן: אנחנו ניסינו להבין למה דווקא גברים חרדים ולמה דווקא נשים ערביות אומרים שהם מרגישים שמפלים נגדם בגלל איך שהם נראים?

עאידה תומא סלימאן: ההסבר היחיד שיכולנו להגיע אליו וגם החוקרות הגיעו אליו הוא, שאצל שתי הקבוצות האלה בולטת השייכות הדתית.

עאידה תומא סלימאן: כלומר, נשים חרדיות גם כן לא בהכרח מייד יודעים שהן שייכות לקבוצה מסוימת, אבל אישה ערביה שעוטה חיאג'ב וגבר חרדי שמתלבש בצורה מסוימת, זה ישר קופץ לעין.

עאידה תומא סלימאן: מי שלצערי הרב יש לו דעות קדומות יכול מייד להתייחס אליהם.

עאידה תומא סלימאן: מה שהיה ברור מהתחקיר של חדשות 10, שהמקרה שתועד הוא מקרה שתועד בחנות מסוימת של הרשת.

עאידה תומא סלימאן: אני שמחה שנמצאים והצטרפו חברי הכנסת זוהיר בהלול, חבר הכנסת עיסאווי פריג', חבר הכנסת עבד אל חכים חאג' יחיא וחבר הכנסת ד"ר אחמד טיבי.

עאידה תומא סלימאן: אני שמחה שאתם נמצאים.

עאידה תומא סלימאן: כמובן, נמצאים איתנו גם נציגי הסופרפארם וניו פארם.

עאידה תומא סלימאן: נשמע גם את הנציבות לשוויון הזדמנות וגורמים אחרים.

עיסאווי פריג': (נושא דברים בשפה הערבית).

עאידה תומא סלימאן: היום אתה החלטת שאתה היום מסית את הדיון מהנושא החשוב, נכון?

עיסאווי פריג': זה נושא מאוד חשוב.

זוהיר בהלול: (נושא דברים בשפה הערבית).

עאידה תומא סלימאן: טוב, אני רואה שאתם במצב רוח די טוב על הבוקר.

עאידה תומא סלימאן: אני שמחה, אני מקווה שתשמרו על מצב הרוח שלכם, אבל בואו ניגש לדיון.

עאידה תומא סלימאן: אני חושבת שהדיון מאוד חשוב.

עאידה תומא סלימאן: לפי התחקיר שהיה בערוץ 10, מה שקרה הוא, שצעירה שעוטה על ראשה חיג'אב ביקשה עבודה.

עאידה תומא סלימאן: ההתייחסות היתה מסוימת.

עאידה תומא סלימאן: אחר-כך נכנסה חברה שלה שהיתה עם לבוש חילוני ופתאום היה מקום עבודה בשבילה.

עאידה תומא סלימאן: חבר הכנסת איימן עודה, בוקר טוב.

עאידה תומא סלימאן: כבר פתחתי, אבל כמי שיזם את הדיון הזה, אני נותנת לך לפתוח בכמה מילים ואחר-כך נמשיך את הדיון.

איימן עודה: תודה רבה חברתי עאידה יו"ר הוועדה, חברי חברי הכנסת.

איימן עודה: נציגי הרשתות, מי נמצא פה?

עאידה תומא סלימאן: סופרפארם וניו פארם.

איימן עודה: שלום רב.

איימן עודה: ביום שלישי ראינו בטלוויזיה.

איימן עודה: אין ספק שזאת אפליה קשה עבור הנשים עם כיסוי ראש - חיג'אב.

איימן עודה: זה היה די ברור ששתי אחיות נכנסו.

איימן עודה: קיבלו באופן ישיר את האישה בלי החיג'אב ולא קיבלו את האישה עם החיג'אב, בהפרש של 20 דקות.

איימן עודה: זה היה כל-כך ברור.

איימן עודה: עשו את זה בצורה ראשונה נכנסה האישה עם החיג'אב ואחרי זה אישה בלי חיג'אב, אחרי זה נכנסת אישה בלי חיג'אב ואחריה נכנסת אישה עם חיג'אב.

איימן עודה: כלומר, בכל הסיטואציות, לא קיבלו את הצעירה עם כיסוי ראש.

איימן עודה: לכן אני חושב שזה די ברור שיש גישה כזאת, לרבות בצפון תל-אביב, הרצליה, במקומות שראינו בטלוויזיה.

איימן עודה: דיברנו על זה בכנסת, חברי אחמד טיבי ואני.

איימן עודה: ביקשתי מחברתי עאידה תומא והיא נעתרה מהר, תוך שבוע.

איימן עודה: תוך כדי התקשרו מסופרפארם וביקשו פגישה.

איימן עודה: קיבלתי אותם בלשכה הפרלמנטרית שלי.

איימן עודה: הם הציגו את הנתונים ברשת.

איימן עודה: אכן יש ערבים ברשת, יש מספר גדול, לפעמים יותר מהאחוז שלנו באוכלוסייה בכלל.

איימן עודה: על זה מגיע יישר כוח.

איימן עודה: אנחנו מעריכים את זה.

איימן עודה: אנחנו יודעים לראות את הדבר הנכון, את הדבר החיובי ולהצביע עליו וזה הדבר הכי נכון.

איימן עודה: בקשר לנשים עם חיג'אב.

איימן עודה: אין ספק, לפחות, אם אני רוצה להיות הכי מדעי שיש, במקומות הללו של צפון תל-אביב והרצליה, עליהם היה התחקיר, אין ספק שיש אפליה בוטה וישירה ואי-אפשר להתכחש לזה.

איימן עודה: לכן אני חושב שצריך לנקוט בצעדים נגד המפלים.

איימן עודה: אני גם חושב שאנחנו צריכים להיות במעקב אחרי קבלת נשים עם חיג'אב.

איימן עודה: מה שחשוב זה המיומנות, היכולת, הנכונות לעבוד בצורה נכונה, המקצועיות.

איימן עודה: זה הדבר העיקרי ולא מה האישה או הגבר לבושים.

איימן עודה: תודה רבה.

עאידה תומא סלימאן: אני חייבת להזכיר עוד שני נתונים.

עאידה תומא סלימאן: במחקר של מרכז טאוב, על השתלבותם של רוקחים ערבים בשוק העבודה, נאמר במפורש: "מקרב הרוקחים הערבים, עבור נשים ערביות שעוטות כיסוי ראש מסורתי, חיג'אב, חוויית מציאת העבודה היתה קשה במיוחד".

עאידה תומא סלימאן: זה ממחקר שעשה מרכז טאוב, לא אני ולא התקשורת.

עאידה תומא סלימאן: מאז הנושא הזה עלה בתקשורת.

עאידה תומא סלימאן: הדגשתי שכשמציפים בעיה כזאת בוועדה זה לא רק כדי להזכיר את המקרה הספציפי אלא כדי לראות ולראות האם התופעה קיימת בעוד מקומות.

עאידה תומא סלימאן: ראינו כבר הודעה שמופצת בקרב צעירות ערביות, כנראה של חברה קבלנית, שמפיצה מספר טלפון למקומות עבודה עם שכר טוב מאוד.

עאידה תומא סלימאן: אבל מצוין שם שהעבודה אינן לנשים דתיות.

עאידה תומא סלימאן: כלומר, נשים עם חיג'אב.

עאידה תומא סלימאן: אני חייבת להגיד שניסינו להיות בלשים במקרה הזה, אני והעוזרת שלי וניסינו להתקשר כמה פעמים.

עאידה תומא סלימאן: לצערי לא הצלחנו לתפוס מישהו שיענה לנו ונבין בדיוק מה ההודעה הזאת.

עאידה תומא סלימאן: עוד משהו.

עאידה תומא סלימאן: הגיעה אלינו תלונה על עוד רשת מסעדות.

עאידה תומא סלימאן: לצערי הרב לא הספקנו להזמין אותם.

עאידה תומא סלימאן: אני אהיה איתם בקשר ואנסה לברר את זה.

עאידה תומא סלימאן: מדובר על רשת מסעדות "קרנף", שגם כן היו תלונות על אי קבלה לעבודה בגלל הלבוש הדתי.

עאידה תומא סלימאן: כלומר, אנחנו מדברים על משהו שקרה במקום מסוים אבל לא אומרים שזה קרה רק שם.

עאידה תומא סלימאן: הייתי רוצה להגיד שזה קורה במקום ספציפי ואז אפשר לעקור את זה, אבל זה קורה בהרבה מקומות.

עאידה תומא סלימאן: חבר הכנסת אחמד טיבי, בבקשה.

אחמד טיבי: תודה רבה גברתי.

אחמד טיבי: אני רוצה להודות לעמיתי חבר הכנסת עודה שיזם את הדיון.

אחמד טיבי: האמת היא שזאת הפעם החמישית או השישית שאני נאלץ לדבר על החיג'אב ועל תופעות של דעות קדומות, אגרסיביות, תוקפנות, מניעת עבודה, גרירה ברכבת הקלה בירושלים, תקיפה פיזית בנשים עם כיסוי ראש.

אחמד טיבי: איתרה מזלה של סופר פארם וניו פארם שהמקרה הספורדי הממוקד התרחש בכמה מבתי המרקחת של רשתות הפארם.

אחמד טיבי: למה אני אומר את זה?

אחמד טיבי: כי כבר כמה שנים אני מציין לטובה את סופרפארם כקולטת עובדים ערבים, הרבה יותר משיעור הערבים מהאוכלוסייה.

אחמד טיבי: לכן הגיעה להם אז מילה טובה וגם היום מגיעה להם מילה טובה.

אחמד טיבי: אבל, לגבי הסניפים הספציפיים שבהם התרחש הדבר יש בעיה והבעיה צריכה להיות מטופלת.

אחמד טיבי: כדי להיות הוגן, שוחח איתי מנכ"ל סופר פארם ניצן לביא, מייד אחרי שידור הכתבה.

אחמד טיבי: מתברר שהוא שלח מייל לכל העובדים, ללא בקשתנו אפילו, שבו הוא כתב שהוא מתבייש במה שהוא ראה.

אחמד טיבי: אני חושב שזה ראוי.

אחמד טיבי: חברה שמתייחסת באופן חיובי לאחר, לעובדים הערבים, ראוי שתנקוט מלבד המייל, בסנקציות נגד מי שמונע עבודה מנשים ערביות עם חיג'אב.

אחמד טיבי: הוא גם ציין בפניי שיש הרבה נשים ערביות עם חיג'אב שמועסקות ברשת.

אחמד טיבי: למה אני אומר את זה?

אחמד טיבי: כי יותר קשה לאישה ערביה עם חיג'אב להתקבל לעבודה בגלל דעות קדומות.

אחמד טיבי: שנית,.

אחמד טיבי: כאשר הן בעבודה הן לעיתים נתקלות ביחס עוין מהקליינטים, מאנשים שמגיעים למקום.

אחמד טיבי: יש רשתות שמודיעות שהן לא רוצות נשים דתיות, כלומר, לא רוצות נשים עם כיסוי ראש, עם חיג'אב.

אחמד טיבי: שם הבעיה קשה יותר.

אחמד טיבי: אני נתקלתי בעוד נקודה ואני מבקש מהרשתות לענות על השאלה הזאת לגבי שכר העבודה של עובדים ערבים.

אחמד טיבי: יש טענה שחלק גדול מהם עובדים לפי שעות.

אחמד טיבי: לא כולם זוכים לקביעות.

אחמד טיבי: אני מבקש לשמוע נתונים על שכר.

אחמד טיבי: האם יש הבדלי שכר בין עובדים ברשתות?

אחמד טיבי: שנית.

אחמד טיבי: אני יודע שבדרג הניהולי אתם קולטים גם ערבים.

אחמד טיבי: אני רוצה לדעת אחוזים.

אחמד טיבי: למרות שזאת לא הוועדה הנכונה - - -

עאידה תומא סלימאן: זאת תמיד הוועדה הנכונה.

עאידה תומא סלימאן: תודה לחבר הכנסת אחמד טיבי.

עאידה תומא סלימאן: חבר הכנסת זוהיר בהלול, בבקשה.

זוהיר בהלול: אני התאמצתי להגיע בזמן כדי לא להחמיץ את הדיון הזה כי זה דיון מאוד עקרוני.

זוהיר בהלול: אני אדם חילוני.

זוהיר בהלול: אמנם עוד כמה ימים אני אצום את חודש הרמדאן, אבל במהותי אני אדם חילוני.

זוהיר בהלול: נדרשתי להגיע בזמן כדי להביע את קולי, את מחאתי וסלידתי, על אותה התנהלות נלוזה של אותם שני מנהלים, או מנהל אחד.

זוהיר בהלול: גילוי נאות, לא ראיתי את הכתבה, אבל אני כמובן ניזון מהנתונים.

זוהיר בהלול: קבילים עלי דבריו של חברי שהזין אותי בממצאים.

זוהיר בהלול: קבילים עלי הנתונים שאומרים שסופרפארם הוא מקום קולט ערבים.

זוהיר בהלול: יש לי לא מעט ידידים ואנחנו גם צרכנים.

זוהיר בהלול: הבנות של פוקדות את סופרפארם השכם והערב.

זוהיר בהלול: כמובן, אנחנו נזהרים מהכללות.

זוהיר בהלול: הכללות לעיתים ממיתות, ולכן חלילה אנחנו לא מאשימים את סופרפארם במדיניות הזאת.

זוהיר בהלול: אבל אני כן דורש, כמו ידידי אחמד טיבי, סנקציות מאוד מחמירות כנגד אלה שהפרו את אותה מדיניות.

זוהיר בהלול: להזכירכם, יש בישראל חוק יסוד כבוד האדם וחירותו.

זוהיר בהלול: הוא חוק יסוד, הוא חוק קונסטיטוציוני ולא סתם חוק.

זוהיר בהלול: כחברי כנסת אנחנו נדרשים להגן על החקיקה הזאת, בעיקר כאשר מדובר בחברה ישראלית שהיא חברה מאוד פלורליסטית.

זוהיר בהלול: זאת חברה שיש בה צבעים וגוונים שונים.

זוהיר בהלול: כל עוד לא חוקקו כאן חוק גרוע ובלתי אנושי, כמו שניסו לעשות באירופה, למנוע את החיג'אב על-פי חוק, אני חושב שדרך הוועדה המכובדת, אנחנו לא רק צריכים להביע מחאה אלא לדרוש שהדברים האלה לא יישנו לחלוטין.

זוהיר בהלול: אנחנו כאן נעמוד על כל משמר כדי להגן על זכותה של אישה, גם אם היא מוסלמית.

אחמד טיבי: הוא מדבר על צרפת.

זוהיר בהלול: אני חושב שזה דיון מאוד חשוב ואנחנו כאן כדי להעמיד חומה חיה של חברי כנסת כנגד ההתנהלות הזאת.

עאידה תומא סלימאן: חבר הכנסת עיסאווי פריג'.

עיסאווי פריג': שלום לכולם וברכות על המשך דיונים כאלה שעולים לסדר יום.

עיסאווי פריג': זה צעד טוב וחשוב שחבר הכנסת עודה העלה אותו.

עיסאווי פריג': חברים, הבעיה היא לא סופר פארם.

עיסאווי פריג': היום זה סופר פארם, מחר חברה אחרת והתהליך נמשך.

עיסאווי פריג': פנתה אלי לפני תקופה מישהי.

עיסאווי פריג': תוך כדי שיחה אצלי במשרד.

עיסאווי פריג': ערביה שעובדת בתל-אביב באיזו חברה.

עיסאווי פריג': היא אומרת: אני מרגישה שחלק מהפקידות שאני עובדת איתם לא מצליחים לאכול אותי.

עיסאווי פריג': לא מעכלים אותי.

עיסאווי פריג': שאלתי: למה?

עיסאווי פריג': אמרה לי שבשיחה עם אחד הפקידים במקום עבודתה, הוא נזהר בכל שיח ובכל פניה אליה.

עיסאווי פריג': יש סטריאוטיפ על האישה הערבייה.

עיסאווי פריג': יש לה מראה קבוע, יש לה גישה ודיבור ואני ראיתי שזה שונה ממה שיש לי בראש.

עיסאווי פריג': שאלה אותו שאלה: האם אי פעם ישבת עם ערבי או ערביה?

עיסאווי פריג': אמר לה: לא.

עיסאווי פריג': זאת הבעיה.

עיסאווי פריג': הבעיה היא לא סופרפארם.

עיסאווי פריג': אני לא בטוח שסופר פארם גם בעתיד לא תפלה בעתיד ואחד ממנהלי הסניפים לא יחליט החלטה ספציפית.

עיסאווי פריג': זאת לא הבעיה.

עיסאווי פריג': הבעיה היא, המדיניות ושהדג מסריח מהראש.

עיסאווי פריג': המדיניות של המדינה, הממשלה, היא בכיוון של זה הערבי שאני רוצה לראות אותו.

עיסאווי פריג': חיים של ערבים לא מספיק חשובים לי.

עיסאווי פריג': המדיניות הזאת חלחלה היום בתג מחיר בערערה.

עיסאווי פריג': היא מחלחלת, מותר.

עיסאווי פריג': היא מחלחלת בהרבה מקומות.

עיסאווי פריג': היא הבעיה, היא הבעיה, חברים, לא סופרפארם.

עיסאווי פריג': אם אנחנו מדברים כבר על נשים, גברתי היושבת ראש.

עיסאווי פריג': הפרת זכויות נשים, במיוחד האישה הערבייה, שהוא מופלית על רקע מגדרי.

עיסאווי פריג': אנחנו חייבים להודות.

עיסאווי פריג': אנחנו, החברה הערבית חברה של גברים, חברה שהזכר שולט בה.

עיסאווי פריג': רק בנתונים ובמחקרים שאנחנו קוראים ושומעים כל הזמן, שכר אישה ערבייה נע בין 5 ל-15 שקלים.

עיסאווי פריג': 60% מקבלות 15 שקלים לשעה.

עיסאווי פריג': 85% לא מקבלות דמי אבטלה.

עיסאווי פריג': 92% לא מופרש בגינן פנסיה.

עיסאווי פריג': כל ההפרות האלה הן פשע.

עיסאווי פריג': גם אנחנו בחברה הערבית והמעסיקים הערביים יש לנו חלק וחלק גדול בתהליך הזה.

עיסאווי פריג': טוב שאנחנו מעלים את הדברים על סדר היום.

עיסאווי פריג': סופרפארם היא לא הבעיה, אבל איפה שהיתה בעיה צריך להיות טיפול נקודתי, כי בלי אלמנט הענישה, מנהל סניף אחר ימשיך לעשות את זה.

עיסאווי פריג': בסוף אני אתייחס לעוד סוגיה.

עיסאווי פריג': היום נופל מה שקרוי יום ירושלים.

עיסאווי פריג': צר לי מאוד - - -

אחמד טיבי: נופל קשה.

עאידה תומא סלימאן: העיקר נופל.

עיסאווי פריג': נופל מה שקרוי יום ירושלים.

עיסאווי פריג': משנה לשנה מרשים לעצמם הפורעים לעשות ולהתגרות בתושבים תחת הכותרת הזאת.

עיסאווי פריג': זה לא יעזור, ירושלים היא בירה משותפת לישראלים ולפלסטינים.

עיסאווי פריג': כך יהיה וכך הולך להיות.

עיסאווי פריג': כל החגיגות וכל הדברים הללו רק יוסיפו דלק למדורה.

עיסאווי פריג': תודה.

עאידה תומא סלימאן: חבר הכנסת עבד חכים חאג' יחיא ואז נוכל לקבל מענה על השאלות שלכם.

עבד אל חכים חאג' יחיא: אני מודה על הדיון, ליוזם שלו וליושבת ראש הוועדה.

עבד אל חכים חאג' יחיא: אני אתחיל בזה שבוועדה הזאת יש חברי כנסת יהודים וערבים שמגיעים.

עבד אל חכים חאג' יחיא: משום מה, לדיון הזה אני לא רואה אפילו חבר כנסת יהודי אחד או חברת כנסת יהודייה אחת, שבדרך כלל צועקים ומדברים על הזכויות של הנשים וזכויות אדם ושוויון, ובמיוחד שוויון לנשים.

עבד אל חכים חאג' יחיא: את זה אני לא רואה ולכן אני אומר את זה לפרוטוקול, כדי שזה יגיע גם אליהם.

עבד אל חכים חאג' יחיא: המקרה של סופרפארם זה המקרה שעשו תחקיר אבל האפליה קיימת.

עבד אל חכים חאג' יחיא: אני אקריא את ההודעה שדיבר עליה ואני אתרגם.

עבד אל חכים חאג' יחיא: אני אקריא את ההודעה שדיברת עליה בערבית ואני גם אתרגם כדי שאנשים יבינו בדיוק על מה מדובר.

עבד אל חכים חאג' יחיא: (נושא דברים בשפה הערבית) תרגום: "דרושות עובדות קופאיות לעבוד בהוד השרון.

עבד אל חכים חאג' יחיא: העבודה במשמרות.

עבד אל חכים חאג' יחיא: הסעה מאורגנת.

עבד אל חכים חאג' יחיא: למעוניינים להתקשר.

עבד אל חכים חאג' יחיא: הערה: העבודה אינה מתאימה לנשים בלבוש דתי.

עבד אל חכים חאג' יחיא: " זאת ההודעה.

עבד אל חכים חאג' יחיא: מי שפרסם את ההודעה הזאת זאת חברת כוח אדם.

עאידה תומא סלימאן: זאת לא היתה עבודה כמצילות או משהו כזה.

עבד אל חכים חאג' יחיא: לא, קופאיות.

עבד אל חכים חאג' יחיא: זה שופרסל, מגה.

עבד אל חכים חאג' יחיא: את חברת כוח אדם אני מכיר.

עבד אל חכים חאג' יחיא: חברת כוח אדם רוצה להעסיק כל מי שמגיע, כי היא מקבלת עבור כל שעה שהעובד עובד.

עבד אל חכים חאג' יחיא: החברה הזאת רשמה שהעבודה בהוד השרון.

עבד אל חכים חאג' יחיא: הכוונה, ששם לא רוצים לראות את הנשים בחיג'אב.

עבד אל חכים חאג' יחיא: זה העיקר.

עבד אל חכים חאג' יחיא: במקום אותם בעלים של חברת כוח אדם, לא הייתי שולח להם בכלל עובדים.

עאידה תומא סלימאן: לצערי הרב, מי שמשתף פעולה דווקא עם המודעה הזאת זה חברה ערבית.

עבד אל חכים חאג' יחיא: כן, כי הוא רוצה רק את בצע הכסף, הוא רוצה להרוויח.

עבד אל חכים חאג' יחיא: אבל יש לנו בעיות אחרות חוץ מנשים עם חיג'אב.

עבד אל חכים חאג' יחיא: יש אנשים שהם דתיים ויש להם תפילת יום שישי.

עבד אל חכים חאג' יחיא: הם רוצים ללכת לעבודה ומבקשים או לצאת מוקדם לתפילה בשעות הבוקר, או לא לעבוד.

עבד אל חכים חאג' יחיא: גם לפי החוק יום השבת של המוסלמים הוא יום שישי.

עבד אל חכים חאג' יחיא: גם לשם לא מקבלים צעירים גברים לעבודה ולא רק נשים.

עבד אל חכים חאג' יחיא: אני בעצמי ראיתי את זה.

עבד אל חכים חאג' יחיא: הייתי ברמי לוי עם מישהו.

עבד אל חכים חאג' יחיא: הוא ביקש עבודה.

עבד אל חכים חאג' יחיא: ברמי לוי לא קיבלו לעבודה מישהו שאמר שהוא לא עובד ביום שישי.

עבד אל חכים חאג' יחיא: הוא אמר שהוא מוכן לעבוד במוצאי שבת והוא אמר לו: במוצאי שבת אנחנו לא עובדים ואם אתה לא מוכן לעבוד בשישי, אנחנו לא נקבל אותך.

עבד אל חכים חאג' יחיא: השאלה שלי היא: מה עושות רשויות החוק במקרים כאלה.

עבד אל חכים חאג' יחיא: זאת השאלה העיקרית כי אנחנו יכולים גם לצאת להפגנות.

עבד אל חכים חאג' יחיא: כנראה שנצטרך לעשות את זה פעם.

עבד אל חכים חאג' יחיא: אבל, יש חוק ופה זה חד משמעית עבירה על החוק.

עבד אל חכים חאג' יחיא: הקבלה לעבודה אסור שתהיה מושפעת, או שתהיה אפליה על רקע מין, דת, לאום.

עבד אל חכים חאג' יחיא: זה החוק, לא?

עבד אל חכים חאג' יחיא: השאלה מה עושים עם היישום של החוק?

עאידה תומא סלימאן: תודה.

עאידה תומא סלימאן: כמובן שנקבל גם התייחסות מהגברת יפה סולימני מנהלת מנהל הסדרה ואכיפה.

עאידה תומא סלימאן: קודם אני מבקשת לשמוע את עורכת דין שירי לב רן לביא מנציבות שוויון הזדמנויות בעבודה.

עאידה תומא סלימאן: הבנתי, גברתי, שאתם חקרתם את הנושא הזה לאחר התחקיר.

<יפה סולימני: רק משפט אחד.

<יפה סולימני: אנחנו מאותו מוסד.

<יפה סולימני: מי שמוביל את כל הנושא הזה של השוויון בעיקר זה היחידה לשוויון הזדמנויות ואנחנו בעצם משלימים.

עאידה תומא סלימאן: כלומר, מה שהגברת שירי תציג זה גם מה שיש לך להגיד.

<יפה סולימני: אני אוסיף על דברים שעלו פה בנושא של זכויות נשים.

עאידה תומא סלימאן: בואו נשמע, כי אני גם אתייחס לעניין של השכר.

<שירי לב רן לביא: על-מנת לחדד את הדברים של יפה.

<שירי לב רן לביא: נציבות שוויון הזדמנויות בעבודה היא בעצם הגורם הממשלתי הרלוונטי על-מנת לעשות אכיפה של חוק שוויון הזדמנויות בעבודה.

<שירי לב רן לביא: אני מדגישה שזאת אכיפה אזרחית.

<שירי לב רן לביא: כשאנחנו מתנהלים מול מעסיק, זאת לא התנהלות של חקירה.

<שירי לב רן לביא: אין לנו סמכויות פליליות או מנהליות אבל אנחנו בהחלט עושים בירור מול המעסיקים.

<שירי לב רן לביא: במקרים רבים או תובעים אותם או נמצאים בהליכים משפטיים כידיד בית הדין.

<שירי לב רן לביא: ממש לפני שבועיים היינו שותפים להליך משפטי שבו עובד ערבי באלבר תבע על רקע הפיטורים שלו מאחר שהוא ערבי.

<שירי לב רן לביא: אני מעלה את ההליך הזה, כי כפי שגם ציינתם בתחילת הדיון, נשים ערביות סובלות בעצם מאפליה כפולה, הן בשל הלאום שלהן והן בשל המגדר שלהן.

<שירי לב רן לביא: ברגע שאנחנו מדברים על חיג'אב זאת כבר בעצם אפליה משולשת.

<שירי לב רן לביא: יש לנו פה כמה צמתי אפליה שאנחנו נאלצים לעבור.

<שירי לב רן לביא: אנחנו כמובן פועלים בכמה תצורות בעניין הזה.

<שירי לב רן לביא: הזכרת, חברת הכנסת, את השולחן העגול שהיה בטייבה, שגם אנחנו נכחנו שם.

<שירי לב רן לביא: בדיוק באותה תקופה, השקנו את הקמפיין של הנציבות, שבין השאר הצגנו שם את אחת מהכרזות שפרסמנו.

<שירי לב רן לביא: בכרזה הזאת אפשר לראות אישה שיש לה חיג'אב.

עאידה תומא סלימאן: אני חייבת להגיד שבאותו שולחן עגול אמרתי לכם שאני לא רואה את הקמפיין ומאז אני רק רואה את הקמפיין.

<שירי לב רן לביא: נהדר.

<שירי לב רן לביא: זה, למשל, אחת מהדרכים שבה אנחנו נוקטים.

<שירי לב רן לביא: בעקבות הכתבה פנינו לשתי הרשתות וביקשנו לקבל את ההתייחסות של שתי הרשתות האלה למה שהיה.

<שירי לב רן לביא: קיבלנו בינתיים את התגובה של ניו פארם.

<שירי לב רן לביא: סופרפארם עדיין לא השיבו לנו ואני מניחה שהתשובה שלהם לא תאחר להגיע.

<שירי לב רן לביא: חשוב לי להגיד בעצם את הנקודה שבעיניי היא הכי חשובה, אותה העלה חבר הכנסת אחמד טיבי.

<שירי לב רן לביא: הבעיה העיקרית בסופו של יום היא לראות מה נעשה ברגע שהדבר הזה יצא לאור.

<שירי לב רן לביא: אני גם רוצה להאמין שיש מעסיקים גדולים, שלפחות ברמה ההצהרתית רוצים לקדם גיוון בתעסוקה ובטח שלא להפלות ואז יש את הסניף האחד שניים או שלושה, שבעצם אנחנו רואים שמתקיימת בהם אפליה.

<שירי לב רן לביא: כמו שאמר בצדק חבר הכנסת, צריך לראות כיצד החברה נוקטת באמצעים ממשיים כדי לפעול כנגד התופעה וזה בעצם הדין והחשבון שקיבלנו משתי הרשתות.

עאידה תומא סלימאן: חבר הכנסת אחמד טיבי התייחס לעניין השכר.

עאידה תומא סלימאן: בדוח מרכז טאוב, במחקר שדיברתי עליו בהתחלה, הם מזכירים את הנושא של שר ואת ההפרשים בשכר.

עאידה תומא סלימאן: אני לא מדברת על מקום עבודה ספציפי.

עאידה תומא סלימאן: לרוקחים ערבים גברים לא כל-כך ציינו את ההבדל בשכר שלהם.

עאידה תומא סלימאן: אבל כשהשוו בין רוקחות ערביות ורוקחות יהודיות היה פער גדול מבחינת הדיווח על הכנסה של הרוקחות.

<שירי לב רן לביא: זאת אחת מהעילות שאנחנו מטפלים בהן.

<שירי לב רן לביא: במקרים כאלה אנחנו קוראים לאנשים לבוא ולהגיד לנו את הדברים האלה כדי שנוכל לבדוק אותם , כי זה לחלוטין במנדט שלנו ואנחנו דואגים לטפל בפניות כאלה.

עאידה תומא סלימאן: תודה רבה.

עאידה תומא סלימאן: גברת סולימני, רצית להוסיף את התייחסות המשרד.

<יפה סולימני: מעבר לנושא של השוויון כל הנושא של שכר ותנאי עבודה בקרב החברה הערבית עלה פה במספר דיונים והשנה הזאת זה באמת נמצא בסדר העדיפות של הפיקוח בנושא של אכיפת זכויות נשים.

<יפה סולימני: התחלנו לאחרונה עם הנושא של ההסברה.

<יפה סולימני: לקח לנו הרבה זמן אבל השקנו אתר עם כל זכויות העובדים בערבית, כמובן בשיתוף נציבות שוויון הזדמנויות ועוד יחידות בתוך המשרד.

עבד אל חכים חאג' יחיא: רק שמי שיכתוב יידע את השפה ולא יתרגם מגוגל.

<יפה סולימני: דאגנו לזה.

<יפה סולימני: זה עורך דין מתוך המערכת.

<יפה סולימני: קיבלנו גם הדים טובים על האתר.

<יפה סולימני: יש לנו אתר.

<יפה סולימני: יצאנו עכשיו בקמפיין מאוד רחב.

<יפה סולימני: אנחנו מקבלים המון הדים.

<יפה סולימני: יש קו טלפון.

<יפה סולימני: בקו הטלפון הזה יושבים עובדים דוברי ערבית כדי לקבל את התלונה או להפנות.

<יפה סולימני: המטרה שלנו שכמה שיותר עובדים ידעו מה הם הזכויות שלהם ן

<יפה סולימני: אחר-כך יתלוננו.

עיסאווי פריג': יש לכם דוגמאות של מקרים שטיפלתם וקיבלתם תוצאה חיובית לגבי זכויות והפרות?

<יפה סולימני: ברור.

<יפה סולימני: האוכלוסייה הערבית לא מתלוננת, זאת אקסיומה.

<יפה סולימני: גם כשאתה כבר מגיע למקום, לא תמיד אתה מצליח להוכיח.

עיסאווי פריג': עד שמצא מקום עבודה - - -

עאידה תומא סלימאן: רק עוד שני משפטים כי כבר היינו בדיון הזה.

<יפה סולימני: אנחנו נמצאים עכשיו בהליך של איתור מקומות עבודה.

<יפה סולימני: אנחנו מתמקדים באכיפה בעיקר בתחומים שקל יותר להוכיח כמו פנסיה.

<יפה סולימני: שם בשנה הזאת אנחנו הולכים בתחום של המסחר ששם אנחנו יודעים שיש הפרת זכויות עובדים.

<יפה סולימני: אנחנו בטיפול בעניין הזה.

<יפה סולימני: במשך השנה נביא נתונים לוועדות.

עאידה תומא סלימאן: אני חייבת להגיד שאנחנו קיימנו דיון מאוד רחב בנושא של אכיפת חוקי עבודה, במיוחד לנשים ערביות.

עאידה תומא סלימאן: הצלחנו גם כן לדחוף את הנושא של הקמפיין.

עאידה תומא סלימאן: אני מאוד שמחה, אנחנו מאוד התעקשנו אז שצריך להזיז את זה ולהתניע את זה.

עאידה תומא סלימאן: עדיין יש להם מה לעשות, במיוחד לאייש את 30 המשרות של פקחים שעדיין לא אויישו, ביניהם משרות ייעודיות של האוכלוסייה הערבית שצריך לקדם כמה שיותר.

עאידה תומא סלימאן: אנחנו במעקב צמוד.

עאידה תומא סלימאן: בעיקר אנחנו רוצים בעזרה של ארגוני נשים.

עאידה תומא סלימאן: עורכת דין מהא שחאדה נמצאת איתנו "מאיתך מעכי".

עאידה תומא סלימאן: קיימנו את השולחן העגול בטייבה, בהשתתפות נעמ"ת ועוד ארגונים.

עאידה תומא סלימאן: אנחנו הולכים לעשות עוד אחד בנצרת.

עאידה תומא סלימאן: יפה והצוות שלה משתתפים כדי לעודד את התלונות.

עאידה תומא סלימאן: צריך להבין, זה לא עניין שהאוכלוסייה הערבית לא רוצה להתלונן.

עאידה תומא סלימאן: כאשר יש תחרות של 100 אנשים על משרה אחת והאישה יודעת שברגע שהיא תפתח את הפה היא תאבד את מקום העבודה ולא תמצא מקום עבודה אחר.

עאידה תומא סלימאן: לפעמים זה יוצר קשיים שלא קיימים במקום אחר.

עאידה תומא סלימאן: זה לא בגלל שהתרבות שלנו היא כך.

עאידה תומא סלימאן: כאשר יתנו עוד אופציות לנשים, הן יתחילו להתלונן.

עאידה תומא סלימאן: אני רוצה לשמוע את נציגות סופרפארם.

עאידה תומא סלימאן: גברת דפנה מזרחי, מנהלת תפעול וחברת הנהלה בסופר פארם.

עאידה תומא סלימאן: אני מבקשת להתייחס גם לנושא הספציפי של מה שפורסם, הצעדים, אם ישנם, והנתונים שהזכיר כמובן חבר הכנסת אחמד טיבי בעניין ייצוג בהנהלה הבכירה ולא רק בעניין הצוותים.

עאידה תומא סלימאן: תנסי להיות ממוקדת כי נצטרך לנעול את הישיבה בשעה 11:00.

<דפנה מזרחי: תודה לכולם, לחברי הכנסת.

<דפנה מזרחי: אני מנהלת התפעול של הרשת ואחראית על כל הקשר עם הזכיינים ותפעול של 232 הסניפים שלנו.

<דפנה מזרחי: אני חברת הנהלה מזה 8 שנים.

<דפנה מזרחי: ראשית, אני רוצה לפתוח ולהגיד שראינו בצער יחד עם כל עם ישראל את התחקיר.

<דפנה מזרחי: באמת בכאב.

<דפנה מזרחי: היו מספר פעולות שננקטו מייד.

עיסאווי פריג': כמו מה?

<דפנה מזרחי: אני מייד אספר.

<דפנה מזרחי: ראשית, אנחנו מוקיעים את התופעה הזאת.

<דפנה מזרחי: היא לא חלק מאיתנו ומהשיח בסופרפארם ובטח לא במציאות החיה בסניפים.

<דפנה מזרחי: ההנהלה הבכירה, מנכ"ל הרשת, עוד באותו לילה כתב מייל ארוך ומרגש לכל הזכיינים, ביקש שזה יגיע עד לאחרון העובדים.

<דפנה מזרחי: ראשית הוא התנצל בפני מי שיש להתנצל אבל בעיקר מוקיע ומתנער מהתופעה הזאת.

<דפנה מזרחי: סופר פארם מאוד גאה על הגיוון התעסוקתי שלה.

<דפנה מזרחי: זה משהו שאנחנו באמת שומרים עליו, נהנים ממנו וגאים בו מאוד.

<דפנה מזרחי: מעבר לכך, כמובן, שיחות אישיות עם כל אחד מהזכיינים שהופיעו בתחקיר.

עאידה תומא סלימאן: האימייל הזה פורסם לתקשורת?

<דפנה מזרחי: לא, הוא היה פנים ארגוני.

עאידה תומא סלימאן: אני חושבת שאם צפיתם עם כל עם ישראל ועם האוכלוסייה הערבית, אני חושבת שמגיע גם לפרסם את ההתנצלות ואת האימייל שהופץ לצוות גם כן לכלל מי שצפה.

<דפנה מזרחי: אני שמחה שבסופו של יום גם האג'נדה שלנו, בעיקר 230 סניפים שלנו שפתוחים לכל מי שרוצה לבקר בהם, מספרים סיפור אחר.

<דפנה מזרחי: יש לנו גברים ערבים, נשים ערביות, נשים יהודיות חובשות כיסויי ראש.

<דפנה מזרחי: בסופרפארם מי שרוצה להתקבל מתקבל ומתקדם על סמך הכישורים שלו בלבד.

<דפנה מזרחי: אני אומרת את זה בלב שלם, לא כי זאת סיסמה אלא כי זאת הדרך שלנו.

<דפנה מזרחי: יש לנו עובדות עוטות חיג'אב בכל תפקיד, מקופאים, דרך רוקחות.

<דפנה מזרחי: יש לנו 13 זכייניות ערביות.

<דפנה מזרחי: בשלושת החנויות הספציפיות בצפון תל-אביב, בכל אחת מהן עובדות כרגע נשים עוטות חיג'אב.

עאידה תומא סלימאן: בסדר, אבל קרה מקרה.

עאידה תומא סלימאן: אני מבינה שאתם מכירים שקרה המקרה.

עאידה תומא סלימאן: כלומר, מה שהיה בתחקיר אכן קרה.

עאידה תומא סלימאן: שאלה: מי שעשה את הצעד המפלה בעצם גם עבר על החוק ועבר על האתיקה הקיימת והנורמות בסופרפארם.

עאידה תומא סלימאן: האם ננקטו איזה סנקציות כנגד מי שעשה כדי שיבינו כולם שלא עוברים על זה בשקט?

<דפנה מזרחי: פעלנו בשני מישורים.

<דפנה מזרחי: מישור אחד הוא מול אותם זכיינים.

<דפנה מזרחי: נעשה בירור מעמיק.

<דפנה מזרחי: לא אכנס פה לפרטים, חזרו לאותה בחורה, לא חזרו, דברים שהיו בפינות.

<דפנה מזרחי: אבל בהחלט התייחסות אישית מרמת ההנהלה הכי בחירה לאותם זכיינים.

<דפנה מזרחי: אני חושבת שמה שחשוב זה שזה בשיח היום יומי אצלנו.

<דפנה מזרחי: אנחנו חוזרים עכשיו מכנס של יומיים בים המלח, כנס של כל הזכיינים והנהלת החברה.

<דפנה מזרחי: כנס עסקי על תוצאות ועל הדרך קדימה.

<דפנה מזרחי: זה היה אחד הנושאים שפתחו את הכנס על-ידי המנכ"ל.

<דפנה מזרחי: נאמר שזאת תופעה שאנחנו לא מוכנים בשום צורה לראות אותה באף דרג ובאף סיטואציה, גם לא אצל אחרון הזכיינים.

זוהיר בהלול: כדי שיראו וייראו.

זוהיר בהלול: האם ננקטו אמצעים להעניש אותם?

זוהיר בהלול: להדיח אותם?

זוהיר בהלול: שישלמו קנס?

זוהיר בהלול: נעשה משהו כזה?

<דפנה מזרחי: לא זאת דרכנו, להדיח.

<דפנה מזרחי: מנהלי הסניפים שלנו הם לא שכירים אלא זכיינים.

<דפנה מזרחי: יש פה איזו דרך התקשרות מיוחדת.

זוהיר בהלול: אם זכיין מפר את הערכים שלכם, הוא לא ראוי לעונש?

זוהיר בהלול: לא ראוי לקנס?

זוהיר בהלול: לא ראוי להדחה?

<דפנה מזרחי: היתה פה התייחסות אישית נוקבת לכל אחד מהם באופן אישי.

<דפנה מזרחי: שוב, אני לא אביא את כל הדברים.

<דפנה מזרחי: פנו לאותה בחורה והיא לא חזרה.

<דפנה מזרחי: אני לא נכנסת לפרטים.

עאידה תומא סלימאן: שנייה.

עאידה תומא סלימאן: זה שאת חוזרת כל הזמן על זה שאת לא נכנסת פה לפרטים, בסופו של דבר זאת ועדת כנסת שמקיימת דיון סביב מקרה שהיתה בו הפרה של החוק ואפליה.

עאידה תומא סלימאן: אני חושבת שמן הראוי לתת את המידע המספק על הטיפול בהפרה הספציפית.

עאידה תומא סלימאן: כלומר, את אומרת שהיתה שיחה אישית.

עאידה תומא סלימאן: אני לא מבינה מה זאת שיחה אישית.

עאידה תומא סלימאן: האם אתם הולכים לנקוט בצעדים כדי שהדברים לא יחזרו על עצמם במקום אחר, איפה שהמצלמה לא תהיה?

<דפנה מזרחי: ראשית, כן.

<דפנה מזרחי: כשזכיין חורג מנהלים בכל תחום אחר אז הוא מגיע אלינו ויש שיחה ויש פעולות שננקטות.

<דפנה מזרחי: אני יכולה להיכנס לפרטים.

<דפנה מזרחי: במקרה אחד חזרו לבחורה והיא לא ענתה.

<דפנה מזרחי: במקרה השני, בהפרשי הזמנים בין שתי הבחורות, הזכיינית פעם אחת כן היתה בחנות ומייד קיבלה אותה לפגישה.

<דפנה מזרחי: פעם אחת היא לא היתה בחנות.

<דפנה מזרחי: אני חושבת שבסופו של יום המטרה שלנו היא להבין שקרה מקרה אצל שני זכיינים.

<דפנה מזרחי: כנראה למרות שאנחנו חורטים את זה הסיפור הזה עלול לקרות.

<דפנה מזרחי: זה התפקיד שלנו, להוקיע את הסיפור הזה ולדאוג שבכל נקודה, בכל דרג, בכל נקודה בארץ שאנחנו נמצאים בה, יהיה שוויון וכל עובד יתקדם לפי כישוריו.

עאידה תומא סלימאן: תודה.

עאידה תומא סלימאן: לצערי לא שמעתי שאפילו היתה אזהרה לזכיין שהפר, או נזיפה.

עאידה תומא סלימאן: שיחה אישית לא ממש נותנת לי להבין מה היה שם.

<דפנה מזרחי: שיחה היא נזיפה.

עאידה תומא סלימאן: אבל, אני מבינה שנמצאים איתנו נציגים מניו פארם.

עאידה תומא סלימאן: אני חייבת לסיים בשעה 11 כי היו"ר לא נתן אישור להמשיך את הדיון.

<תומר משה כהן: אני היועץ המשפטי של החברה וגם חבר הנהלה.

<תומר משה כהן: בטרם אתייחס לעניין עצמו, הערה קצרה בפתח דבריי.

<תומר משה כהן: הזמנתם אותנו לכאן ואנחנו מודים לכם על ההזמנה.

<תומר משה כהן: זה נושא מאוד מאוד חשוב.

<תומר משה כהן: אנחנו מצפים שכשמזמינים אורחים להתנהג אליהם קצת בנימוס.

<תומר משה כהן: לשלוף פה הערות על ירושלים שהן לא קשורות לעניין בכלל - - -

עיסאווי פריג': מה זה קשור אליך אדוני?

עיסאווי פריג': מי כבודו?

עיסאווי פריג': מי כבודו?

עיסאווי פריג': מהנימוס שלך אתה מדבר?

עיסאווי פריג': על איזה נימוס אתה מדבר?

עיסאווי פריג': אתה תקבע לי מה אני אגיד?

עאידה תומא סלימאן: חבר הכנסת עיסאווי פריג'.

עיסאווי פריג': אתה תקבע לי מה אני אגיד?

עיסאווי פריג': אתה חוצפן.

עיסאווי פריג': אתה תקבע לי מה להגיד?

עיסאווי פריג': תתבייש לך.

עאידה תומא סלימאן: חבר כנסת עיסאווי, אני מבקשת.

עאידה תומא סלימאן: תן לי להגיד את זה, תן לי.

עאידה תומא סלימאן: אני חושבת שזה לא תפקידך, אדוני.

עאידה תומא סלימאן: אתה אורח בבית הזה.

עאידה תומא סלימאן: אתה תתייחס לנקודה.

עאידה תומא סלימאן: חברי הכנסת יש להם את הזכות להגיד את כל מה שעולה על דעתם להגיד וזה לא תפקידך לענות להם.

עאידה תומא סלימאן: אז אתה תרצה להתייחס לדיון.

<תומר משה כהן: בהחלט, אני אתייחס לדיון.

עאידה תומא סלימאן: בבקשה, ומאוד קצר.

עיסאווי פריג': כללי נימוס, איזה משפט.

עבד אל חכים חאג' יחיא: תחפש לך מישהו שינמס אותך.

עיסאווי פריג': חוצפן.

<תומר משה כהן: אם ההתבטאויות ימשיכו להיות כאלה, אנחנו לא נוכל לדבר.

עיסאווי פריג': אל תדבר.

עיסאווי פריג': אתה עושה טובה למישהו?

<תומר משה כהן: אני מנסה להתייחס לעניין עצמו.

עאידה תומא סלימאן: אני מבקשת ממך.

עאידה תומא סלימאן: קודם כל, תתייחס בכבוד לחברי הכנסת.

<תומר משה כהן: אני התייחסתי בנימוס.

עאידה תומא סלימאן: זה דבר ראשון בנימוס של האורחים בבית הזה.

עאידה תומא סלימאן: אתה לא תתייחס בצורה כזאת.

עאידה תומא סלימאן: אתה לא תלמד אותם מה להגיד ומה לא להגיד.

עאידה תומא סלימאן: אתה תיכנס ישר בשני משפטים לנושא של הדיון.

אחמד טיבי: דרך אגב, יש לך חברים שלפני שהגעת אמרת להם שאתה רוצה ללמד את חברי הכנסת לקח?

<תומר משה כהן: אני לא הייתי מייחס לכתבה - - -

אחמד טיבי: אתה חצוף ואם אתה לא רוצה לדבר, עוף מכאן.

עאידה תומא סלימאן: חבר הכנסת טיבי, אני מבקשת.

אחמד טיבי: אמרת לחברים שלך שאתה רוצה לרדת על הח"כים הערביים, ללמד אותנו נימוס?

עאידה תומא סלימאן: אני מבקשת.

עיסאווי פריג': - - אני לא מנומס?

עאידה תומא סלימאן: חברי הכנסת.

עאידה תומא סלימאן: אני מאוד מבינה שהוא באמת הצליח להקפיץ והוא עבר את הגבול בהערה שלו.

עאידה תומא סלימאן: אני מבקשת קודם כל שתתנצל ותתייחס לדברים.

<תומר משה כהן: אני אבקש להגיד בהערה אחת, שאנחנו מייחסים לכתבה - - -

עאידה תומא סלימאן: אתה לא מתנצל על זה שלימדת אותם נימוס?

<תומר משה כהן: אני לימדתי נימוס?

<תומר משה כהן: אני באתי רק לדבר - - -

עאידה תומא סלימאן: תודה, תודה, תודה.

עאידה תומא סלימאן: אני עברתי הלאה.

עאידה תומא סלימאן: אני מבקשת שתסייעו לי - - -

אחמד טיבי: עכשיו אני מבין למה עשו ככה בסניפים שלכם.

עאידה תומא סלימאן: תסייעו לי לסיים את הדיון הזה.

אחמד טיבי: חבורה של פרחחים אתם.

עיסאווי פריג': אתה לא מנומס להביע דעה שמנוגדת לך.

עאידה תומא סלימאן: חברי הכנסת המכובדים, תעשו לי טובה.

עאידה תומא סלימאן: אני רוצה להמשיך את הדיון.

עאידה תומא סלימאן: חבר הכנסת עיסאווי, אני מאוד מבקשת.

אחמד טיבי: צריך לחקור את ניו פארם איך הם מתנהגים לעובדים.

עאידה תומא סלימאן: תנו לי לסיים את הדיון ואני אסכם.

עאידה תומא סלימאן: דוקטור שלומית אבני ממשרד הבריאות, בבקשה.

עאידה תומא סלימאן: אם אפשר התייחסות בשתי דקות.

<שלומית אבני: בוקר טוב.

<שלומית אבני: אנחנו מודים על ההזמנה.

<שלומית אבני: אנחנו רואים את זה כחלק מתפקידנו להגיע לכאן ולדבר על התופעה הפסולה של אי קבלת עובדים כפי שראינו בערוץ 10.

<שלומית אבני: מבחינתנו, כמשרד הבריאות, תנאי הסף היחיד לקבלה לעבודה הוא האם יש לאדם רישיון ברוקחות או לא.

<שלומית אבני: אני פה כדי לספר על ועדה שהוקמה ותתחיל עבודה בשבוע הבא, בראשות משנה למנכ"ל משרד הבריאות, שעוסקת בגזענות, אפליה והדרה במערכת הבריאות.

<שלומית אבני: אנחנו כאן כדי להזמין מידע מהציבור ומחברי כנסת לגבי תופעות במערכת הבריאות, שהן תופעות גזעניות או תופעות שמדירות אוכלוסיות מקבלת שירותים, או גזעניות כלפי המטפלים שלנו.

<שלומית אבני: אנחנו מתחילים את העבודה בשבוע הבא באופן פרקטי.

<שלומית אבני: אגב, אנחנו עושים אותה עם ארגונים חברתיים, עם אנשי אקדמיה שעוסקים בגזענות ביום יום שלהם ויודעים לעזור לנו לגבש החלטות קונקרטיות שיוגשו למנכ"ל עד ספטמבר.

<שלומית אבני: אנחנו בוחנים את מרחבי הסמכות שלנו.

<שלומית אבני: במקרה הזה של רשתות הפארם אין לנו סמכות בנושא של העסקה.

<שלומית אבני: אנחנו בהחלט רואים את זה בתפקידנו, גם המוסרי וגם החברתי לעבוד ביחד עם נציבות שוויון הזדמנויות בעבודה ועם הממונה על גזענות במשרד המשפטים כדי לראות איפה הכוח שלנו בהקשר הזה של התופעות.

<שלומית אבני: אם בהקשר הזה של מערכת הבריאות יש תופעות נוספות, חשוב לנו לדעת עליהן וללמוד עליהן.

<שלומית אבני: הדרג הבכיר במשרד יהיה מעורב באופן אישי כדי למגר תופעות דומות בהקשר של גזענות במערכת.

עאידה תומא סלימאן: תודה רבה.

עאידה תומא סלימאן: הייתי מציעה שתעבדו בשילוב עם הנציבות וגם מחלקת אכיפת חוקי עבודה.

עאידה תומא סלימאן: אם לכם אין את הסמכות, בטוח שלהם יש את הסמכות לעשות את העשייה הזאת.

עאידה תומא סלימאן: אני חושבת שכדאי מאוד.

עאידה תומא סלימאן: אני מברכת על זה שאתם מקימים את הצוות הזה.

עאידה תומא סלימאן: עורכת מהא שחאדה, בבקשה.

<מהא שחאדה סויטאת: זה ידוע שאפליה מהווה את אחד החסמים המרכזיים בפני כניסת נשים ערביות ונשים בכלל.

<מהא שחאדה סויטאת: אני רק אציע כמה המלצות בשני מישורים למיגור התופעה הזאת.

<מהא שחאדה סויטאת: קודם כל, במישור של העובדות, זה ברור שדרושה גם העלאת מודעות וגם העצמה של נשים, אבל אין לצפות מנשים במצב הקיים לפנות ולתבוע, גם לאור הקשיים הראייתיים.

<מהא שחאדה סויטאת: מדובר בראיונות שבדרך-כלל מתנהלים בחדרים סגורים ובארבע עיניים.

<מהא שחאדה סויטאת: יש את הקשיים הכלכליים למנות ולשלם לעורך דין וכמובן כולנו יודעים מה מצבן של נשים ערביות בשוק העבודה.

<מהא שחאדה סויטאת: במישור של המעסיקים אני מחלקת לשניים.

<מהא שחאדה סויטאת: מצד אחד, גם מעניקי זכיינות, גם בתי דין לעבודה וגם המערכת המשפטית צריכים לנהוג ביד מאוד קשה עם מעסיקים מפלים.

<מהא שחאדה סויטאת: לכתוב פסקי דין, לא להתפשר ולא לסגור את התיקים האלה בדלתיים סגורות מבלי החלטות עקרוניות.

<מהא שחאדה סויטאת: מצד שני, דרוש ברמה המוסדות, לחנך אנשים לערכים של שוויון.

<מהא שחאדה סויטאת: מעסיק צריך לא להפלות, לא כי מחכה לו סנקציה אלא כי הוא מקדם ערכים של שוויון.

<תגריד שיבלי: תודה רבה.

<תגריד שיבלי: שלוש שנים וחצי אני זכיינית של סופרפארם בסניף טבעון.

<תגריד שיבלי: זה סניף שמשרת שתי אוכלוסיות, גם ערבים וגם יהודים כאחד.

<תגריד שיבלי: מבחינתי, היה לי מאוד קשה לראות את הכתבה, אבל גם אני רוצה להציג את העמדה של הרשת.

<תגריד שיבלי: בכתבה עצמה, כבר הרשת התנערה מהמקרה.

<תגריד שיבלי: זה לא הדרך שלנו ולא הדרך של הרשת.

<תגריד שיבלי: דפנה אמרה שהיתה שיחה אישית.

<תגריד שיבלי: מבחינת הדרך של הרשת יש שיטה של זכיינות, כשהעמית נמצא בסניף שלו.

<תגריד שיבלי: לי באופן אישי, כזכיינית, זה לא המקום לבוא ולהגיד מה היה בשיחה האישית מול העמית הזה.

<תגריד שיבלי: אם זאת היתה נזיפה – אני בטוחה באופן ברור שהרשת, שאחד הערכים שלה זה שוויון ויושר, שגם נותנת לעוד מלא ערביות עם כיסוי ראש, אני בטוחה שהדרך שהיא לוקחת היא הדרך הנכונה ואין מצב שיתפרש בצורה אחרת.

עאידה תומא סלימאן: תודה.

עאידה תומא סלימאן: הבנתי את ההערה שלך אבל זה כן המקום להגיד איזה סנקציות ננקטו במקרה של עבירה על החוק ושל אפליה.

עאידה תומא סלימאן: זה המקום.

עאידה תומא סלימאן: אם הכנסת היא לא המקום, אני לא יודעת איפה יש עוד מקום שיכול לפקח, לבדוק ולבקר את מה שקורה.

עאידה תומא סלימאן: אני רוצה לסיים בזה ולהגיד: תופעת הגזענות, לצערי הרב, הולכת ומתרחבת בחברה הישראלית.

עאידה תומא סלימאן: אנחנו מגלים את אותותיה בהרבה מקומות.

עאידה תומא סלימאן: היום בבוקר קמנו לחדשות המאוד כואבות על התקפה על הכפר ערערה.

עיסאווי פריג': זה לא נימוס, אני מבקש, אנחנו בנושא אחר.

עאידה תומא סלימאן: תן לי.

עאידה תומא סלימאן: אני לא מנומסת, לא ידוע עלי שאני מנומסת.

עאידה תומא סלימאן: ערבים לא חייבים להיות מנומסים תמיד.

עאידה תומא סלימאן: כשיש לנו אמת להגיד אותה, אנחנו נגיד אותה.

עיסאווי פריג': התחלנו עם סופרפארם ויצאנו עם ניופארם.

עאידה תומא סלימאן: אי-אפשר.

עאידה תומא סלימאן: עכשיו אני אקבל נזיפה מהיו"ר.

עאידה תומא סלימאן: שם אני לא אוכל להיות לא מנומסת.

עאידה תומא סלימאן: תופעת הגזענות, לצערי, היא תופעה שמתחילה לחלחל ולהתרחב.

עאידה תומא סלימאן: אם לא נעמוד כולנו, יהודים וערבים, עסקים פרטיים והמדינה וכל הגורמים ה רלוונטיים נגד הגל הזה, אני חושבת שהגל הזה ישטוף את כולם.

עאידה תומא סלימאן: לא רק את הערבים ולא רק את אלה שמופלים לרעה אלא את כולם.

עאידה תומא סלימאן: אנחנו כולנו נסבול מזה.

עאידה תומא סלימאן: אני חושבת שכל הנושא של גזענות במקומות עבודה או אפליה, שהיא אחד מהביטויים של גזענות ודעות קדומות, היא דבר שאנחנו כבר סימנו אותו בהרבה מקרים קודמים.

עאידה תומא סלימאן: בנציבות סימנו אותו ובהרבה מקומות אחרים.

עאידה תומא סלימאן: הגיע הזמן שנגלה לא רק את קצה הקרחון אלא את כל הקרחון, שאולי נמצא ונטפל בזה בצורה הכי נחושה ועניינית.

עאידה תומא סלימאן: אני הייתי רוצה לקבל מהסופרפארם דיווח בכתב, תוך שבוע, מה הצעדים שננקטו ומה זה שיחה אישית?

עאידה תומא סלימאן: איך הולכים לטפל בצעדים מאוד ברורים?

עאידה תומא סלימאן: כלומר, מה המסר?

עאידה תומא סלימאן: אני הייתי מציעה לסופרפארם לצאת בפומבי כתגובה.

עאידה תומא סלימאן: לפחות את מה שהפצתם בין הצוותים, תוציאו את זה בפומבי ותנקטו עמדה מהמקרה הספציפי.

עאידה תומא סלימאן: אני לא באה להגיד שזה קורה בכל מקום אבל אני חושבת שאם קרה במקום מסוים צריך להוקיע את זה ולהיות ברורים איתו.

עאידה תומא סלימאן: זה ייתן לכם הזדמנות לגלות את המדיניות שאתם מדברים עליה.

עאידה תומא סלימאן: לגבי ניו פארם.

עאידה תומא סלימאן: אני אכתוב מכתב לניו פארם ואני אצביע על הגישה שהיתה בישיבה הזאת.

עאידה תומא סלימאן: אני חושבת שאם זאת הגישה לחברי כנסת ולנציגי ציבור, אני מעלה שאלות עכשיו על הגישה כלפי עובדים שהם בדרג יותר נמוך בתוך המערכת.

עאידה תומא סלימאן: אני מבקשת, גישה כזאת ממשיכה גם כן באיך שאתה עושה ככה.

עאידה תומא סלימאן: לי לא עושים ככה ותכבד את המקום שאתה נמצא בו.

<קריאה: לפחות תיתני - - -

עאידה תומא סלימאן: אני לא נותנת שום דבר עכשיו.

עאידה תומא סלימאן: ברגע שאתה עושה ביד שלך סימן כזה, אתה צריך להתנצל, ואני לא רוצה לשמוע עוד יותר.

עאידה תומא סלימאן: משרד הבריאות, אני מברכת על הצעד שעשיתם כדי לטפל בתופעה הזאת.

עאידה תומא סלימאן: בזמנו פניתי למשרד הבריאות על תופעת הפרדת היולדות.

עאידה תומא סלימאן: אני יודעת שזה עורר את כל הדיון שקרה וקורה עכשיו.

עאידה תומא סלימאן: היה פה גם יום שהעלינו פה את הנסיבות.

עאידה תומא סלימאן: אני שמחה לשמוע שזה נפל על אוזן קשבת.

עאידה תומא סלימאן: אני אשמח לקבל אחר-כך דיווח איך אתם מתקדמים ולשלב את כל הגורמים הרלוונטיים.

עאידה תומא סלימאן: אני מבקשת גם כן.

עאידה תומא סלימאן: אני אעביר אליכם את המידע שהצטבר בידיי גם על החברה שהזכרתי וגם על המסעדה ואני מבקשת שתבררו במחלקה לאכיפת חוקי עבודה את שני המקרים, לפחות את שני המקרים.

עאידה תומא סלימאן: אולי הגיע הזמן לפקוח עיניים על עוד ארגונים שקיימים בשטח.

עאידה תומא סלימאן: תודה רבה, הישיבה נעולה.